ธอส.วอนคลังยกเว้นภาษี หวังดูดเงินฝากสู้แบงก์รัฐ
ธอส.อ้อนคลังขอเว้นภาษีเงินฝากออมทรัพย์ หวังแข่งระดมเงินออมเหมือนแบงก์รัฐแห่งอื่น
16 ก.พ. 2558

ธอส.อ้อนคลังขอเว้นภาษีเงินฝากออมทรัพย์ หวังแข่งระดมเงินออมเหมือนแบงก์รัฐแห่งอื่น 
รายงานข่าวจากกระทรวงการคลัง เปิดเผยว่า ในการตรวจเยี่ยมธนาคารอาคารสงเคราะห์ (ธอส.) ของนายวิสุทธิ์ ศรีสุพรรณ รมช.คลัง ธนาคารได้ขอให้กระทรวงการคลังยกเว้นภาษีเงินฝากออมทรัพย์ เช่นเดียวกับธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ที่เงินฝากเผื่อเรียกและสลากออมทรัพย์ได้รับสิทธิไม่ต้องเสียภาษีจากดอกเบี้ย เนื่องจากปัจจุบัน ธอส.เสียโอกาสในการแข่งขันระดมเงินฝาก เพราะคนจะนิยมฝากเงินและซื้อสลากจากทั้งสองธนาคารมากกว่า
ทั้งนี้ ปัจจุบัน ธอส.มีเงินฝากคงค้างกว่า 6.52 แสนล้านบาท แบ่งเป็น การรับเงินฝากกว่า 5.09 แสนล้านบาท หรือ 67.33% ตั๋วเงินฝาก (พีเอ็น) และใบรับเงินฝากประจำ (FDR) อีกกว่า 1.42 แสนล้านบาท หรือ 18.89% ที่เหลือเป็นพันธบัตร 8.33 หมื่นล้านบาท หรือ 11.01% หากสามารถระดมเงินฝากจากผู้ฝากย่อยได้เพิ่มขึ้น จะทำให้ต้นทุนทางการเงินของธนาคารลดลง
ขณะเดียวกัน ธอส.ยังขอให้กระทรวงการคลังสนับสนุนการขายหนี้ที่ไม่ก่อให้เกิดรายได้ หรือเอ็นพีแอล ที่มีอายุเกิน 3 ปี และหนี้ส่วนขาด โดยปัจจุบันธนาคารมีเอ็นพีแอลกว่า 4.26 หมื่นล้านบาท หรือคิดเป็นสัดส่วน 5.36% ของยอดสินเชื่อคงค้าง
อย่างไรก็ตาม ในปี 2557 ธนาคารเตรียมแผนที่จะขายเอ็นพีแอลวงเงิน 1 หมื่นล้านบาท จากก่อนหน้านี้ที่เคยขายให้บริษัทบริหารสินทรัพย์ กรุงเทพพาณิชย์ (บสก.) แล้วกว่า 8,000 ล้านบาทในปี 2556 แต่หลังจากนั้นกระทรวงการคลังได้สั่งให้ธอส.ชะลอการขายเอ็นพีแอลในปี 2557 ออกไปก่อน เนื่องจากลูกหนี้กลุ่มดังกล่าวเป็นกลุ่มผู้ซื้อที่อยู่อาศัย
สำหรับในปี 2558 ธอส.ตั้งเป้าหมายปล่อยสินเชื่อวงเงินราว 1.4 แสนล้านบาท มีโครงการที่สำคัญในการกระตุ้นการปล่อยสินเชื่อ ได้แก่ สินเชื่ออัตราดอกเบี้ยพิเศษ สำหรับลูกค้า 3 กลุ่ม คือ บุคลากรภาครัฐ ลูกค้าสวัสดิการไม่มีเงินฝาก และพนักงานองค์กรปกครองส่วนท้องถิ่น วงเงินรวมประมาณ 6 หมื่นล้านบาท
นอกจากนี้ ยังมีโครงการสินเชื่ออัตราดอกเบี้ยพิเศษสำหรับลูกค้ารายย่อยทั่วไป วงเงินรวม 2 หมื่นล้านบาท โครงการบ้าน ธอส. เพื่อสานรัก วงเงิน 8,000 ล้านบาท โครงการสินเชื่ออัตราดอกเบี้ยเป็นของขวัญปีใหม่ วงเงินรวม 8,000 ล้านบาท โครงการสินเชื่อบ้าน ธอส. เพิ่มสุข วงเงิน 2,500 ล้านบาท และโครงการบ้านเอื้ออาทร อีก 2,000 ล้านบาท เป็นต้น